THAI เลื่อนส่งงบฯ Q1 หลัง “โควิด” กระทบ-รอรวบรวมข้อมูลบช.
THAI เลื่อนส่งงบฯ Q1 หลัง "โควิด" กระทบ-รอรวบรวมข้อมูลบช.
THAI เลื่อนส่งงบฯ Q1 หลัง "โควิด" กระทบ-รอรวบรวมข้อมูลบช.
8 พ.ค. 2563

บริษัท การบินไทย จำกัด (มหาชน) หรือ THAI แจ้งว่า บริษัทมีความประสงค์จะขอผ่อนผันการจัดทำและการนำส่งงบการเงินของบริษัท และบริษัทย่อย สำหรับงวด 3 เดือนสิ้นสุดวันที่ 31 มีนาคม 2563 เนื่องจากได้รับผลกระทบจากสถานการณ์การแพร่ระบาดของโรคไวรัสโคโรนาสายพันธุ์ใหม่ 2019 (โควิด-19) ซึ่งทวีความรุนแรงไปทั่วทุกภูมิภาคในโลก ทำให้แต่ละประเทศเพิ่มมาตรการควบคุมการแพร่ระบาดอย่างเคร่งครัด โดยกระทรวงสาธารณสุขและสำนักงานการบินพลเรือนของประเทศต่างๆ ออกมาตรการคัดกรองและห้ามเดินทางเข้า-ออกประเทศอย่างเข้มงวด
ดังนั้น บริษัทฯจึงมีความจำเป็นต้องหยุดบินและปิดสถานที่ทำงาน ทั้งในและต่างประเทศตั้งแต่ปลายเดือนมีนาคม 2563 มีผลกระทบต่อการรวบรวมข้อมูล เอกสาร หลักฐาน และรายการทางธุรกิจ ที่ส่งผลต่อข้อมูลทางบัญชีที่สำคัญ และอาจทำให้เกิดข้อจำกัดในการเข้าถึงข้อมูลเพื่อการสอบทานของผู้สอบบัญชี อีกทั้งรายงานทางการเงินของบริษัทย่อยและบริษัทร่วม ยังได้รับไม่ครบถ้วน ทำให้การแสดงรายการและการเปิดเผยข้อมูลในหมายเหตุประกอบงบการเงินของบริษัทฯไม่สมบูรณ์เพียงพอ ซึ่งอาจทำให้เกิดความเข้าใจที่คลาดเคลื่อนอย่างมีนัยสำคัญต่อผู้ใช้งบการเงินได้ จึงเป็นเหตุผลและความจำเป็นในการขอผ่อนผันไปจนถึงไม่เกินกำหนดระยะเวลาจัดส่งงบการเงินงวดถัดไปคือ ภายในวันที่ 14 สิงหาคม 2563
โดยคณะกรรมการตรวจสอบบริษัทฯ ในการประชุมครั้งพิเศษที่ 2/2563 วันที่ 5 พฤษภาคม 2563 ได้พิจารณาและให้ความสำคัญในการจัดทำและเปิดเผยรายงานแสดงฐานะการเงินและผลการดำเนินงานที่ถูกต้อง และมีความน่าเชื่อถือเพียงพอสำหรับผู้ใช้งบการเงินในสถานการณ์ปัจจุบันที่ยังมีความไม่แน่นอน จึงมีมติเห็นสมควรให้ขอผ่อนผันระยะเวลาการนำส่งงบการเงินสำหรับไตรมาสสิ้นสุดวันที่ 31 มีนาคม 2563 ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)ออกไป โดยจะนำส่งภายในวันที่ 14 สิงหาคม 2563 เพื่อให้บริษัทฯ และผู้สอบบัญชีมีระยะเวลามากขึ้นในการรวบรวม จัดทำและตรวจสอบข้อมูลที่จะมีการเปิดเผยให้แก่ผู้ลงทุนได้รับทราบให้มีความถูกต้อง ครบถ้วน น่าเชื่อถือ
ทั้งนี้ การขอขยายระยะเวลาดังกล่าวเป็นไปตามประกาศสำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.)ที่ สจ.31/2563 ทั้งนี้ในการประชุมคณะกรรมการบริษัทฯ ครั้งพิเศษที่ 9/2563 วันที่ 7 พฤษภาคม 2563 ได้มีมติเห็นชอบแล้ว